8 Taelo yeo e ile ya tsebišwa Baisiraele. Baithaopi ba ile ba kopana Thabeng ya Thabora. Baraka o ile a latela ditaelo tša Jehofa ka ntle le go senya nako. (Bala Baahlodi 4:14-16.) Ge ntwa e dutše e lwewa kua Thaanake, pula ya matlorotloro e ile ya tšhologa gomme ya baka leraga. Baraka o ile a rakediša madira a Sisera go fihla Haroshethe, e lego monabo wa dikhilomithara tše 24. Kaekae gona moo tseleng, Sisera o ile a fologa koloi ya gagwe ya ntwa e kotsi yeo ga bjale e bego e se sa na mohola, gomme a tšhabela Tsaananime, yeo mohlomongwe e lego kgauswi le Kedeshe. Ge a fihla moo, o ile a tšhabela ka tenteng ya mosadi wa Hebere e lego Jaele, gomme yena a mo amogela. Ka ge Sisera a be a lapišitšwe ke ntwa, o ile a ya ka boroko. Ga bjale Sisera o be a wetše ka diatleng tša Jaele yoo ka sebete a ilego a mmolaya. (Baa. 4:17-21) Ka baka leo, Baisiraele ba ile ba fenya manaba a bona. *